ORDE do 14 de abril de 2005 pola que se convocan 30 bolsas para artistas galegos e non galegos para a realización de obra artística.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 17/06/2005

A Consellería de Cultura, Comunicación Social e Turismo ten entre as súas competencias a protección e a promoción das artes plásticas, así como a potenciación da creatividade para dar a coñecer novos creadores que están a xurdir no panorama da plástica galega.
A Consellería de Cultura, Comunicación Social e Turismo é sabedora da importancia que ten este labor continuo de apoio, e está segura de que a súa colaboración desempeña un papel fundamental na apertura de novos camiños e posibilidades para o desenvolvemento de novos proxectos artísticos.
Por todo isto,
DISPOÑO:
Artigo 1º.-Obxecto.
Convócanse 30 bolsas para realizar obra artística, destinadas a creadores e creadoras que permanecerán en réxime de internado en Santiago de Compostela durante o mes de setembro. A Consellería de Cultura, Comunicación Social e Turismo encargaríase do aloxamento e da manutención durante os 30 días de duración da bolsa. Así mesmo unha vez rematado o encontro, a consellería organizará unha exposición das obras realizadas polos artistas durante o período de traballo.
Artigo 2º.-Imputación orzamentaria e contía.
A convocatoria realízase con cargo á aplicación orzamentaria 10.02.357A.640.1 dos orzamentos xerais da Comunidade Autónoma de Galicia para 2005, por un importe de cento seis mil euros (106.000 A), e queda condicionado á existencia de crédito adecuado e suficiente para o seu financiamento.
Artigo 3º.-Beneficiarios.
1. Poderán concorrer a esta convocatoria os artistas galegos ou non galegos, cuxa idade non supere os 35 anos o 31 de decembro de 2005.
2. A distribución das bolsas será a seguinte: 22 bolsas estarán destinadas a galegos e 8 a non galegos. No caso de non se cubriren un dos cupos, completaríanse as prazas escollendo da outra cota.
Artigo 4º.-Modalidades.
Establécense cinco modalidades: pintura, escultura, fotografía, gravado e instalacións. O tema, a técnica e materias empregados serán de libre elección polo artista.
Artigo 5º.-Solicitudes.
1. Os artistas que desexen acollerse a esta orde deberán presentar a correspondente solicitude, no prazo de 40 días naturais contados a partir do día seguinte ao da publicación desta orde no Diario Oficial de Galicia, mediante instancia dirixida ao conselleiro de Cultura, Comunicación Social e Turismo, segundo o modelo que figura como anexo I desta orde, e presentarana no rexistro xeral da Consellería de Cultura, Comunicación Social e Turismo, nos
rexistros das delegacións provinciais desta, ou por calquera dos outros medios previstos no artigo 38.4º da Lei 30/1992, do 26 de novembro, de réxime xurídico das administracións públicas e o procedemento administrativo común.
2. A solicitude irá xunto coa seguinte documentación:
a) Fotocopia do DNI ou pasaporte, e, no caso dos residentes en Galicia, o documento que acredite a súa condición de residente na nosa comunidade autónoma.
b) Currículo vitae.
c) Proxecto da obra que vai executar que incluirá: memoria explicativa do traballo artístico que se vai desenvolver, planos, bosquexos e todo o material informativo que facilite a comprensión da obra.
Artigo 6º.-Comisión de valoración.
Unha comisión de valoración designada pola Consellería de Cultura, Comunicación Social e Turismo, tras examinar as solicitudes e valorar os proxectos, fará unha selección dos proxectos presentados, ata un máximo de trinta. Poderanse deixar en reserva 5 por cada cota por se se producisen renuncias ou vacantes. A dita comisión estará presidida pola directora xeral de Promoción Cultural e integrada por un mínimo de tres e un máximo de cinco persoas relacionadas coa materia obxeto da convocatoria e actuando como secretario unha persoa adscrita á Dirección Xeral de Promoción Cultural.
Artigo 7º.-Condicións técnicas.
1. Cada artista que resulte seleccionado/a deberá desenvolver o seu traballo durante todo o mes de setembro na cidade de Santiago de Compostela, utilizando o aloxamento e os talleres que para este programa porá á súa disposición a Dirección Xeral de Promoción Cultural.
2. A produción dos traballos artísticos seleccionados será financiada pola Consellería de Cultura, Comunicación Social e Turismo, ata un máximo global de 32.000 A, e individual de 800 por alumno.
Artigo 8º.- Obrigas dos beneficiarios.
1. Rematado o mes de traballo realizarase en Santiago de Compostela unha exposición coas obras dos trinta artistas seleccionados.
2. Os gastos de envío dos proxectos e da retirada das obras correrán por conta dos interesados.
Artigo 9º.-Normas subsidarias.
Os proxectos non seleccionados poderán ser recollidos nas dependencias da Dirección Xeral de Promoción Cultural (edificio administrativo San Caetano, bloque 3-2º, Santiago de Compostela), antes do 1 de decembro de 2005. Pasada esta data arquivaranse sen máis trámite.
A participación nesta convocatoria supón a aceptación destas bases.
Disposicións derradeiras
Primeira.-Facúltase a directora xeral de Promoción Cultural para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 14 de abril de 2005.
Jesús Pérez Varela
Conselleiro de Cultura, Comunicación Social e Turismo